ការ​ប្រឡង​សម្រស់​ស្រ្តី​ខ្មែរ​អាមេរិកាំង​លើក​ទី​១​ទាក់​ទាញ​ការ​ចាប់​អារម្មណ៍​
គណៈកម្មការ​រៀបចំ​ពិធី​ថា ជោគ​ជ័យ​នៅ​​ឆ្នាំ​នេះ​​លើក​ទឹក​ចិត្ត​ឲ្យ​ពួក​គេ​រៀបចំ​ពិធី​នេះ​ឲ្យ​បាន​រិត​តែ​ប្រសើរ​ថែម​ទៀត​នៅ​​ឆ្នាំ​ក្រោយៗ​។
ការប្រឡងសម្រស់ស្រ្តីខ្មែរអាមេរិកាំងតំបន់ជុំវិញរដ្ឋធានីវ៉ាស៊ីនតោន លើកទី១ត្រូវបានរៀបចំឡើងដើម្បីអបអរសាទរពិធីចូលឆ្នាំថ្មីប្រពៃណីជាតិខ្មែរ នៅវត្តពុទ្ធិការាម រដ្ឋមែរីលែនដ៍ (Maryland) សហរដ្ឋអាមេរិកនៅថ្ងៃអាទិត្យ ទី១៧ខែមេសាឆ្នាំ២០១១។ ពិធីប្រឡងសម្រស់ស្រី្តខ្មែរអាមេរិកាំងមានបេក្ខនារី១០រូបចូលរួម ដែលមានអាយុពី១៥ឆ្នាំដល់២២ឆ្នាំ។ ចំណាត់ថ្នាក់លេខ១បានទៅកញ្ញា នីន ដេកា (Nine Deka) អាយុ ១៩ ឆ្នាំ មកពីទីក្រុង Arshburn រដ្ឋវីឌ្យីញៀ លេខ២ បានទៅកញ្ញា អាស៊្លី ប៉ាក (Ashley Pak) អាយុ ១៥ ឆ្នាំ មកពីទីក្រុងAlexandria រដ្ឋវីឌ្យីញៀ និងលេខ៣ បានទៅកញ្ញា តាំង ឌីណា (Tang Dina) អាយុ ១៥ ឆ្នាំ មកពីទីក្រុង ហ្វ្រិឌ័រិក (Frederick) រដ្ឋម៉ារីលែដ៍។ ការប្រកួតមានពីរវគ្គ ដោយវគ្គទី១ តម្រូវឲ្យអ្នកចូលរួមទស្សនាជ្រើសរើសតាមរយៈការបោះឆ្នោតរើសយកបីរូប។ បន្ទាប់មកគណៈកម្មការសួរសំណួរដើម្បីផ្តល់ចំណាត់ថ្នាក់លេខ ១ លេខ ២ និងលេខ ៣។ សំណួរដែលធ្វើឲ្យកញ្ញា នីន ដេកា ទទួលជាជ័យលាភីចំណាត់លេខ១ នោះគឺ «តើនិយមន័យរបស់អ្នក អំពីពាក្យថា ជោគជ័យគឺជាអ្វី? តើអ្នកអាចគិតឃើញទេថា នៅក្នុងកាលៈទេសៈណាដែលជោគជ័យអាចមានផលប៉ះពាល់អវិជ្ជមានដល់មនុស្ស?» កញ្ញា នីន ដេកា ឆ្លើយសំណួររបស់គណៈកម្មការមេប្រយោគដូច្នេះថា៖ «ខ្ញុំជឿថា ជោគជ័យគឺនៅពេលដែលអ្នកបរាជ័យហើយរៀនអំពីបរាជ័យនោះ។ ពេលនោះ អ្នកនឹងមានភាពរីកចម្រើន ហើយអ្នកនឹងក្លាយជាមនុស្សប្រសើរជាងមុន។ កាលៈទេសៈដែលជោគជ័យមិនមែនជារឿងល្អនោះគឺនៅពេលដែលអ្នកតែងតែឈ្នះ ដែលនាំឲ្យអ្នកមានមោទនភាពខ្លួនឯងជ្រុល ដែលជាកត្តានាំឲ្យមានអត្តចរិតមិនល្អ។ សូមអរគុណ»។ កញ្ញា នីន ដេកា បានប្រាប់វីអូអេថា នាងមានមោទនភាព និងរីករាយដែលត្រូវបានជ្រើសរើសជាជ័យលាភីបវរកញ្ញាឯកខ្មែរអាមេរិកាំង ហើយនាងនឹងបរិច្ចាកប្រាក់រង្វាន់ដែលមានចំនួន៥០០ដុល្លារទៅឲ្យសមាគម កូនស្រី ដែលជួយដល់ស្រ្តីរងគ្រោះដោយសារការជួញដូរផ្លូវភេទ។ ចំណែកកញ្ញា ព្រំ ពិសី ដែលជាបេក្ខនារីដែលបានចូលប្រឡងដែរនោះ បានប្រាប់វីអូអេខ្មែរបន្ទាប់ពិធីប្រកួតនោះចប់ថា កញ្ញាត្រេកអរដែលបានចូលរួមក្នុងពិធីប្រឡងសម្រស់ស្រ្តីខ្មែរអាមេរិកាំងនេះ ទោះបីមិនបានជាប់ចំណាត់ថ្នាក់ក្នុងចំណោមបីនាក់ចុងក្រោយក្តី។ «ប៉ារបស់ខ្ញុំបានប្រាប់ខ្ញុំថា ការប្រឡងគឺតែងមានចាញ់មានឈ្នះ ប៉ុន្តែទោះបីជាខ្ញុំជាប់ឬមិនជាប់ក៏មិនជាអ្វីដែរ ពីព្រោះគឺជាការដែលខ្ញុំចូលរួមក្នុងការផ្សព្វផ្សាយវប្បធម៌របស់ខ្មែរយើង ដល់ជនជាតិខ្មែរយើង និងបរទេសដែលនៅសហរដ្ឋអាមេរិកនេះ»។ អ្នកស្រី ផ្លុង អ៊ិត្ថារ៉ា អ្នករៀបចំពីធីប្រឡងសម្រស់ស្ត្រីខ្មែរបានមានប្រសាសន៍បា្រប់វីអូអេខ្មែរនៅខាងក្រោយឆាកនៃការប្រកួតថា គោលបំណងនៃការរៀបចំពិធីនេះ គឺដើម្បីទាក់ទាញកូនខ្មែរអាមេរិកាំងឲ្យត្រឡប់មកផ្តល់តម្លៃវប្បធម៌របស់ខ្លួន និងចង់បង្ហាញដល់ពិភពខាងក្រៅអំពីសម្រស់ស្ត្រីខ្មែរ។ អ្នកស្រីថ្លែងថា៖ «ចង់ជួយក្មេងៗឲ្យមកទាក់ទងនៅវត្ត ដូចថាឲ្យចេះឲ្យតម្លៃវប្បធម៌ខ្មែរ ដោយសារថា ក្មេងៗកើតនៅស្រុកអាមេរិកនេះ វាតាមអាមេរិក។ ការធ្វើបវរកញ្ញាហ្នឹងចង់ហៅក្មេងៗឲ្យត្រឡប់មកស្រឡាញ់វប្បធម៌របស់ខ្លួនឯង និងឲ្យមានមោទនភាពជាតិខ្មែរ»។ ពិធីបុណ្យចូលឆ្នាំនៅវត្តពុទ្ធិការាមឆ្នាំនេះ មានប្រជាពលរដ្ឋទាំងខ្មែរ និងបរទេសចូលរួមយ៉ាងច្រើនកុះករខុសពីឆ្នាំមុនៗ។ អ្នកស្រី សារ៉ង បូរ៉ា មកពីរដ្ឋវីឌ្យីញៀ ដែលជាអ្នកចូលរួមម្នាក់ដែរនេះ បានប្រាប់វីអូអេខ្មែរថា អ្នកស្រីកត់សម្គាល់ឃើញថា ឆ្នាំនេះមានពិធីផ្សេងៗជាច្រើន ដូចជាការសម្តែងរបាំបូរាណ និងប្រជាប្រិយខ្មែរ ល្បែងប្រជាប្រិយ និងជាពិសេសពិធីប្រឡងសម្រស់ស្ត្រីខ្មែរ។ «ថ្ងៃនេះផ្ទាល់គឺមានការប្រកួតបវរកញ្ញាខ្មែរអាមេរិកាំង គឺប្លែក ដោយសារថាឆ្នាំមុនៗមិនធ្លាប់មានកម្មវិធីនេះទេ»។ គណៈកម្មការរៀបចំប្រឡងសម្រស់ស្រ្តីខ្មែរបានឲ្យដឹងថា ដោយសារតែជោគជ័យគួរឲ្យកត់សម្គាល់នៅឆ្នាំនេះ គណៈកម្មការនឹងពិចារណារៀបចំពិធីនេះឲ្យបានរិតតែប្រសើរថែមទៀតនៅឆ្នាំក្រោយៗ ហើយសូមអំពាវនាវឲ្យស្រ្តីដែលមានសម្រស់ល្អដាក់ពាក្យចូលរួមប្រឡងឲ្យបានច្រើននៅឆ្នាំក្រោយ៕